b'\n_START_ARTICLE_\nVsevolod Gar\xc5\xa1in\n_START_SECTION_\nLapsuus\n_START_PARAGRAPH_\nVsevolod Gar\xc5\xa1in syntyi aatelisperheeseen. Is\xc3\xa4 oli Krimin sotaan osallistunut upseeri ja \xc3\xa4iti laivastoupseerin tyt\xc3\xa4r. Vsevolodin ollessa viisivuotias \xc3\xa4iti rakastui kotiopettajaan ja j\xc3\xa4tti perheen. Aluksi poika asui is\xc3\xa4ns\xc3\xa4 luona, mutta my\xc3\xb6hemmin \xc3\xa4iti vei h\xc3\xa4net Pietariin, jossa h\xc3\xa4n k\xc3\xa4vi lukion._NEWLINE_Gar\xc5\xa1in sairastui psykoosiin ensimm\xc3\xa4isen kerran 17-vuotiaana. H\xc3\xa4n kuvailee, kuinka er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 oli kauhea ukkonen, jonka h\xc3\xa4n pelk\xc3\xa4si tuhoavan koko talon. Garsin taittoi pihapuusta kepin, laittoi sen toisen p\xc3\xa4\xc3\xa4n huoneensa kattoon ja toisen rintaansa vasten, koska uskoi, ett\xc3\xa4 h\xc3\xa4nen ruumiinsa voisi toimia ukkosenjohdattimena.\n_START_SECTION_\nOpiskelu\n_START_PARAGRAPH_\nVuonna 1874 Gar\xc5\xa1in p\xc3\xa4\xc3\xa4si opiskelemaan Pietarin vuori-instituuttiin. Ven\xc3\xa4j\xc3\xa4n ja Turkin sodan aikana vuonna 1877 h\xc3\xa4n liittyi vapaaehtoisena armeijaan, haavoittui Bulgariassa ja sai ylennyksen upseeriksi. Terveydentilansa takia h\xc3\xa4n erosi armeijasta ja jatkoi opintojaan Pietarin yliopistossa.\n_START_SECTION_\nUra\n_START_PARAGRAPH_\nKirjailijan ensimm\xc3\xa4inen teos ilmestyi vuonna 1876. Tunnetuksi h\xc3\xa4net teki omakohtainen kertomus T\xc5\xa1etyre dnja (\xe2\x80\x9dNelj\xc3\xa4 p\xc3\xa4iv\xc3\xa4\xc3\xa4\xe2\x80\x9d, 1877), joka ilmestyi Nikolai Nekrasovin, Mihail Saltykov-\xc5\xa0t\xc5\xa1edrinin ja Nikolai Mihailovskin toimittamassa Otet\xc5\xa1estvennyje zapiski -lehdess\xc3\xa4. Sota j\xc3\xa4tti syv\xc3\xa4n j\xc3\xa4ljen Gar\xc5\xa1inin \xc3\xa4\xc3\xa4rimm\xc3\xa4isen henkil\xc3\xb6kohtaiseen tuotantoon. Sen mielett\xc3\xb6myytt\xc3\xa4 kuvaavat \xe2\x80\x9dNelj\xc3\xa4n p\xc3\xa4iv\xc3\xa4n\xe2\x80\x9d ohella kertomukset Trus (\xe2\x80\x9dPelkuri\xe2\x80\x9d, 1879) ja \xe2\x80\x9dSotamies Ivanovin muistelmia\xe2\x80\x9d (Iz vospominani rjadovogo Ivanova, 1883). T\xc3\xa4ynn\xc3\xa4 humanistista paatosta ovat my\xc3\xb6s katunaisten traagisia kohtaloita kuvaavat kertomukset Prois\xc5\xa1estvie (\xe2\x80\x9dTapaus\xe2\x80\x9d, 1878) ja \xe2\x80\x9dTaiteilijan lemmentarina\xe2\x80\x9d (Nade\xc5\xbeda Nikolajevna, 1885). Fjodor Dostojevskilla ja Leo Tolstoilla oli huomattava vaikutus Gar\xc5\xa1iniin, vaikka h\xc3\xa4n ei hyv\xc3\xa4ksynytk\xc3\xa4\xc3\xa4n j\xc3\xa4lkimm\xc3\xa4iselle ominaista alistumisen filosofiaa. Sivistyneist\xc3\xb6n eettisi\xc3\xa4 ongelmia ja suhdetta vallankumoukseen kirjailija k\xc3\xa4sittelee kertomuksissa Vstret\xc5\xa1a (\xe2\x80\x9dTapaaminen\xe2\x80\x9d, 1879), Hudo\xc5\xbeniki (\xe2\x80\x9dTaiteilijat\xe2\x80\x9d, 1879), Attalea princeps (1880) ja \xe2\x80\x9dPunainen kukka\xe2\x80\x9d (Krasnyi tsvetok, 1883)._NEWLINE_Lapsuudesta saakka tunneherkk\xc3\xa4 Gar\xc5\xa1in k\xc3\xa4rsi 1870-luvun alusta l\xc3\xa4htien psyykkisist\xc3\xa4 ongelmista. Helmikuussa 1880 h\xc3\xa4n vetosi korkeimman toimeenpanevan komitean p\xc3\xa4\xc3\xa4llik\xc3\xb6n Mihail Loris-Melikovin murhaa yritt\xc3\xa4neen Ippolit Mlodetskin puolesta. Mlodetskin teloituksen seurauksena h\xc3\xa4n sairastui maanis-depressiiviseen psykoosiin eli skitsoaffektiiviseen h\xc3\xa4iri\xc3\xb6\xc3\xb6n ja joutui kahden vuoden ajaksi mielisairaalaan. Vuonna 1883 h\xc3\xa4n meni naimisiin ja alkoi ty\xc3\xb6skennell\xc3\xa4 rautatieliiton sihteerin\xc3\xa4. Vuonna 1888 h\xc3\xa4n teki itsemurhan hypp\xc3\xa4\xc3\xa4m\xc3\xa4ll\xc3\xa4 alas porraskuiluun. Kirjailijan viimeiseksi teokseksi j\xc3\xa4i lasten satu \xe2\x80\x9dMatkustava sammakko\xe2\x80\x9d (my\xc3\xb6s \xe2\x80\x9dSammakko, joka matkusti\xe2\x80\x9d, ven. Ljagu\xc5\xa1ka-pute\xc5\xa1estvennitsa, 1887).\n_START_SECTION_\nTyyli\n_START_PARAGRAPH_\nGar\xc5\xa1in oli lyhyen kertomuksen mestari. H\xc3\xa4nen proosansa on tunteellista, filosofista ja dramaattista. Sosiaalipsykologisten ja lyyrisfilosofisten kertomusten lis\xc3\xa4ksi h\xc3\xa4n kirjoitti satuja, mielikuvitusnovelleja ja kuvauksia.'